РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/52-18

30. април 2018. године

Б е о г р а д

**ЗАПИСНИК**

**15. СЕДНИЦЕ ОДБОРА ЗА ЉУДСКА И МАЊИНСКА ПРАВА**

**И РАВНОПРАВНОСТ ПОЛОВА**

**ОДРЖАНЕ 3. АПРИЛА 2018. ГОДИНЕ**

Седница је почела у 12 часова.

Седницом је председавао председник Одбора Мехо Омеровић.

Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Марјана Мараш, Весна Ивковић, и Елвира Ковач, чланови Одбора. Седници је присуствовао Томислав Жигманов, заменик члана Одбора.

Седници нису присуствовали чланови Одбора: Милосав Милојевић, Оливера Огњановић, Ружица Николић, Татјана Мацура, Маја Виденовић, Марија Јањушевић, Енис Имамовић и Олена Папуга.

Седници су присуствовали и народни посланици Нада Лазић, Гордана Чомић и Милена Ћорилић.

Седници су присуствовали и: Мехо Махмутовић, Министарство здравља; Нина Митић, Министарство за рад, запошљавање, борачка и социјална питања; Јованка Атанацковић, Софија Османовић, Весна Николић, Сенида Тахирбеговић, Министарство грађевинарства, саобраћаја и инфраструктуре; Наташа Марковић, Министарство унутрашњих послова; др Ненад Иванишевић, Данијела Лакатош, Координационо тело за праћење реализације Стратегије за социјално укључивање Рома и Ромкиња; Александра Милојковић Новикова, Канцеларија за људска и мањинска права; Бранкица Јанковић, Милан Николић, Повереник за заштиту равноправности; Гордана Стевановић, Драгана Вујков, Заштитник грађана; Severine Leonardi (Северин Леонарди), Ана Продановић, Марина Прохаску, УНИЦЕФ; Јадранка Миличевић, CARE International Sarajevo; Вера Куртић, Канцеларија Савета Европе у Београду; Јелена Јовановић, Национални савет ромске националне мањине; Митар Ђурашковић, Сандра Дашић, Марија Борисенко, Канцеларија за координацију активности у борби против трговине људима; др Иван Ђорђевић, проф. др Љиљана Гавриловић, Етнографски институт САНУ; Славица Васић, Светлана Илић, Јелена Костић, Ђурђица Ергић, Светлана Маринковић, Зорица Станојевић, Дејан Митровић, Женски ромски центар Бибија; Радмила Нешић, Елизабета Јанковић, Данијела Дурмишевић, Марта Гагић, Ромска женска мрежа – Удружење Тернипе; Сања Кљајић, Републички завод за социјалну заштиту; Тамара Панајотовић, Покрајински секретаријат за социјалну политику, демографију и равноправност полова; Ненад Драшковић, Управа за социјалну и дечју заштиту Града Новог Сада; Татјана Ђурковић, Мисија ОЕБС-а у Србији; Александра Бојађијева, Акциони тим за интеграцију Рома 2020 Савета за регионалну сарадњу; Јелена Зец, Стална конференција градова и општина; Љубиша Јовановић, Андријана Петковић, Хуманитарни центар Ром Обреновац; Јелена Михаиловић, Драгица Рељановић, Траг фондација; Слађана Вулин, Удружење Бела Ромкиња, Нови Сад; Радмила Зећировић, Милица Петровић, Здравка Симић, Даница Јовановић, Снежана Барбул, Весна Ћеримовић, Зорица Сурлан, Ромска женска мрежа; Соња Којић, Маја Мирков, Удружење грађана Фем Плац (Fem Platz); Јасмина Тодоровић, Тамара Асковић, Романи цикна; Слободанка Васић, Маја Васић, Женски ромски центар Велики Црљени; Јасмина МИковић, Јелена Петровић, Праксис; Ана Саћиповић, Организација Освит; Ведрана Станојевић, Академија Едукатива; Оља Јовановић Милановић, Филозофски факултет; Милица Деспотовић, Јована Стевановић, Драгана Јовановић Аријас, Јована Ђинђић.

Председник Одбора је констатовао да су испуњени услови за рад и одлучивање. Ставио је на гласање предложени

Дневни ред:

1. Право на избор партнера и скретање пажње на дечје бракове у ромској популацији.

Чланови Одбора су једноласно усвојили предложени Дневни ред 15. седнице Одбора за људска и мањинска права и равноправност полова.

**Председник Одбора** је поздравио све присутне и нагласио да организовањем ове седнице желимо да, у циљу обележавања наступајућег Међународног дана Рома, укажемо и подсетимо на проблеме са којима се сусреће ромска популација. Ти проблеми су бројни, али неки од њих су нарочито тешки имајући у виду да погађају најосетљивији део популације, а то су деца. Зато је данашња седница посвећена теми: „Право на избор партнера и проблем дечјих бракова у ромској популацији“. Посебно се захвалио Ромском женском центру Бибија који је иницирао овај догађај. Он је нагласио да ступање деце у ране бракове представља кршење људских права – права на слободан избор партнера, права на заштиту репродуктивног здравља, права на образовање, а пре свега права на детињство. Ова појава са собом често води ка кривичним делима и другим незаконитим поступцима као што је принудно закључење брака, ванбрачна заједница са малолетником, трговина људима, дечје просјачење, дискриминација, породично насиље. Држава је препознала овај проблем и дефинисала мере и активности за њихово решавање кроз стратешке документе и акционе планове. Напоре које Србија и локалне власти улажу у решавање проблема ромске популације препознао је и Савет Европе који је недавно објавио публикацију о заштити људских права на локалном нивоу и представио "добру праксу" из 25 европских земаља, укључујући и три града из Србије која подстичу веће учешће Рома - Ниш, Хоргош и Чантавир.

**Нина Митић** је истакла да рани бракови највише погађају ромску популацију. Најчешће се јављају у источној Србији, а све чешће у Војводини. Навела је да је према подацима Центра за заштиту трговине људима у периоду од оснивања Центра до данас препознат 21 случај идентификованих жртава трговине људима у циљу закључивања принудног брака, док је у осам случајева у протекле две године принудни брак био један од видова експлоатације деце. Присиљавањем неког лица на принудни брак учињен је акт насиља и том лицу је потребно посветити посебну пажњу и пружити му адекватну подршку. У том поступку центри за социјални рад имају важну улогу, у координацији са више различитих државних органа - полицијом, правосудним органима, здравственим институцијама. Превентивно деловање на спречавању закључивања малолетних бракова је посебно истакла.

**Ненад Иванишевић** је навео да циљ унапређења положаја Рома није асимилација, већ интеграција Рома. Рани бракови су у већини балканских народа постали неприхватљива чињеница, али једино подизање образовног нивоа и животног стандарда може да допринесе решавању овог проблема. Рани присилни уговорни брак има две стране, једна је породица девојчице, а друга је породица у коју девојчица присилним браком улази. Зато треба утицати на обе ове стране. Ово није брз процес. Мере које треба применити не могу одмах дати резултате, већ је потребно сачекати и неколико деценија јер је у питању промена начина живота целе једне заједнице.

**Северина Леонарди** напоменула је да су девојчице млађе од 18 година део једне бројне и активне генерације у Србији. Улагање у њихово здравље, образовање и безбедност је неопходно како би се оснажиле. Упозорила је да дечји бракови уништавају детињство и да девојчица која затрудни у време када њено тело још није спремно на то, може умрети на порођају. Такође је навела да деца која рано ступе у брак имају много мање шансе за успешно школовање. Упознала је присутне са истраживањем по коме у свету сваке две секунде једна девојчица закључи брак пре 18. године. У Србији дечји бракови се углавном закључују у руралним и најсиромашнијим заједницама, посебно у ромским где више од 50% девојчица ступи у брак пре него што напуни 18 година.

**Јадранка Миличевић** је представила део активности CARE INTERNATIONAL и пројеката „За активну инклузију и права Ромкиња на Западном балкану“ који се већ шест година имплементира на овим просторима (Србија, Црна Гора, Босна и Херцеговина). Сиромаштво и немогућност образовања су главни разлози за малолетничке бракове и позвала је државне органе да преузму одговорност у складу са својим надлежностима. Не треба заборавити ни проблем малолетних дечака којима родитељи намећу улазак у брак мимо њихове воље, истакла је.

**Вера Куртић** је навела да Савет Европе препознаје значај сарадње Владе Републике Србије и цивилног сектора у области заштите људских права, демократије и владавине права, а посебно са ромским женским организацијама. Истакла је да су рани присилни дечји бракови препознати у Истанбулској конвенцији коју је Република Србија ратификовала. Ромкиње су вишеструко рањива и маргинализована друштвена група са повећаним ризиком за насиље и дискриминацију, те је неопходно успоставити и одржати сарадњу свих релевантних органа Репубике Србије.

**Јелена Јовановић** је навела да жена у традиционалном ромском окружењу, које се још увек бори са предрасудама и стереотипима, је већином необразована, здравствено маргинализована, сиромашна и усмерена на кућу и породицу, без прилике да сама заради за живот и постаје мајка пре пунолетства. Ове карактеристике их чине осетљивијим, рањивијим и угроженијим од већине осталих жена. Воља да се помогне Ромкињама је недвосмислена код представнка јавне администрације и институција, али то није довољно да би њихов живот био достојанствен. Њихов положај зависи од сваког појединца, институционалне подршке, али и од свести Рома и осталих грађана који то нису. Образовање, активизам, запошљавање без предрасуда, су услови за бољу перспективу и побољшање било које области, па тако и области људских права.

**Славица Васић**, се захвалила Одбору што су у могућности да се обрате органима власти и скрену пажњу на положај Рома. Кампања „Месец ромског женског активизма“ (8.март - 8. април) спроводи се од 2010. године и подразумева читав низ активности. Овогодишња кампања коју Бибија спроводи носи назив „И права Ромкиња су људска права“, а посвећена је праву на избор партнера и скретање пажње на малолетничке бракове као кршење људских права и права детета. Кампања је регионалног карактера и поред Србије, спроводи се у Црној Гори и Босни и Херцеговини. Такође је поменула и пројкат „Ромкиње носитељке промене“. Ромска заједница је једна од најугроженијих мањинских заједница коју карактерише слаба и недовољна информисаност, гетоизација ромских насеља, лоша образовна структура. Иако попис становништва из 2011. године не даје прави број ромске популације, ти подаци ипак указују на недовољан обухват предшколским и основношколским образовањем, а од оних који упишу први разред, тек нешто више од 70% дође до осмог разреда. Јако је мали број оних који завршавају више школе и факултете. Према подацима Националне службе за запошљавање од укупног броја пријављених лица ромске националности 89,8% је неквалификовано, 9,8% има средње стручно образовање, а само 85 има више и високо образовање или 0,4%. Традиционално, ромске породице су ванбрачне, 43,9% није склопило законити брак, а готово исто толико је у браку 43,1%. Бракови испод 14 година живота чине 1,8,%, а у оквиру тог броја девојчице испод 14 година чине чак 72,2%. Рани бракови се тумаче традицијом и културом и најчешће не наилазе на реакцију јавности. Међутим, последице су бројне и далекосежне. Зато се Бибија залаже да се рани бракови третирају као кршење права жена и деце. Рад на терену са Ромкињама по методологијама радионица показује најбоље резултате.

**Радмила Нешић** је истакла да се о овој теми дуго ћутало. Неколико година уназад радом ромских женских активисткиња ово је препознато као проблем. Њихов рад је постао временом све видљивији. Добиле су подршку Канцеларије за људска и мањинска права и УНИЦЕФ-а. Кренуле су у креирање јавних политика за решавање овог проблема и кроз мере предвиђене стратешким документима. Посебно је истакла значај рада у заједници, иако је свесна да то наилази на отпор у самој ромској заједници. Други правац деловања јесте мултисекторска сарадња са институцијама, са системом социјалне заштите, образовања и полиције. Нарочито је важно да школе препознају проблем и о недоласку деце у школу одмах обавесте центар за социјални рад и полицију. Препоруке у вези превенције овог проблема ромске организације су упутиле Влади. То је пре свега примењивање закона, мултисекторска сарадња, увођење обавезног средњег образовања, рад у заједници и на терену и оснаживање женских ромских организација.

**Др Иван Ђорђевић** је представио истраживање „Дечји бракови у ромској популацији у Србији“ које је спроведено од марта до јуна 2017. године на пет локација широм Србије. Истраживање је радио Етнографски институт САНУ уз подршку УНИЦЕФ-а и Бибије. Циљ истраживања нису били статистички подаци, већ да се разговара са људима и да се од њих чује шта су проблеми. Спровођени су дубински интервјуи на узорку од 70 испитаника. Циљ истраживања јесте да се добију богати наративи проживљених искустава испитаника и да се утврде фактори који су утицали на ране бракове, као и фактори који могу да утичу на искорењивање ове праксе. Зато је учеснике седнице Одбора упознао са кључним темама овог истраживања и појединачним исказима испитаника.

**Бранкица Јанковић** је навела да ова институција има више од двадесет стратешких парница, а то је механизам који се примењује када је неко питање посебно важно. Више од половине тих парница су биле тужбе пред судовима за заштиту од дискриминације по основу припадности националној мањини, а у свим случајевима је била ромска национална мањина. Већину парница су добили. Повереница за заштиту равноправности је нагласила да може и да је неопходно да се уради много тога у систему образовања. Нажалост, у случају ромске националне мањине не говоримо о високом и средњем образовању, него о основном, па ту види начин да се прекине овај ланац који нас води у сиромаштво, несигурност, немогућност запошљавања и све оно што је последица напуштања система образовања. Такође, навела је да систем социјалне заштите нема довољно капацитета за новонастале изазове, а што је у тесној вези са забраном запошљавања у јавном сектору.

**Гордана Чомић** сматра да треба да се започне рад са већином, с обзиром да је она задужена за примену закона, да се у тему дечјих бракова укључи и скупштински Одбор за права детета, као и да се ради на дијалогу са ромском заједницом.

**Гордана Стевановић** је изнела став да се прописана права у пракси не спроводе и нагласила је колико је важно да се Ромкиње економски оснаже. Указала је да данас имамо све више младих Ромкиња које се удају са 13, 14, или 15 година, а да су се њихове мајке удавале са 20, 21, 25 година, те је поставила питање како то сада имамо ситуацију да се удају млађе него њихове мајке.

**Ана Саћиповић** је нагласила да свако од нас мора да има личну и колективну одговорност за стање у друштву, да постоји добра законска регулатива, механизми, алати и стручна служба, али да недостаје жеља за решавањем проблема.

**Даница Јовановић** се сложила да држава мора да примењује све што је потписала и преузела конвенцијама. Навела је такође један поражавајући податак, да 99% Ромкиња доживи насиље.

**Јасмина Миковић** је подвукла да је веома важно радити на свим нивоима, јер поједина истраживања указују да дискриминација може доћи и од припадника институција. Сложила се да је неопходно радити и са већинским становништвом. Такође је истакла да је важно осврнути се на препоруке Комитета за права детета Уједињених нација, да се уведе законска дефиниција детета у наше законодавство и да се граница могућности вршења права и дужности брачног партнера са 16 година промени на 18 година.

**Љиљана Гавриловић** је истакла да је неопходно донети афирмативне мере приликом запошљавања које би се односиле на Роме и на Ромкиње, као и да се направе промене у систему образовања којима би се млади Роми и Ромкиње стимулисали да се школују и да им се омогући перспектива у виду проналаска посла.

**Председник Одбора** је на крају дискусије подвукао да ће Одбор за људска и мањинска права и равноправност полова у својим даљим активностима наставити да се бави и посвећује пажњу дечјим браковима у ромској популацији, као и да сви морамо наставити са оснаживањем Ромкиња и јачати капацитете институција.

Седница је закључена у 14.15 часова.

СЕКРЕТАР ОДБОРА ЗАМЕНИК ПРЕДСЕДНИКА

ОДБОРА

Рајка Вукомановић Маја Виденовић